Tako je v primeru pritožbe zoper odločbo Splošnega sodišča, s katero je to priznalo obstoj splošne domneve zaupnosti dokumentov, sestavljenih v okviru priprave ocene učinka, ki se izvaja, in za katere je bil zaprošen dostop, saj lahko na eni strani zadevna institucija tako domnevo v prihodnje ponovno uporabi za nove prošnje za dostop do takih dokumentov, in na drugi strani je verjetno, da bo tožeča stranka kot nepridobitna organizacija, katere ena od nalog je delovati v smeri večje preglednosti in legitimnosti zakonodajnega postopka Unije, v prihodnje ponovno zaprosila za dostop do dokumentov, ki bodo analogni spornim, in da bo zadevna institucija to prošnjo znova zavrnila na podlagi navedene splošne domneve.

V uvodni izjavi 6 Uredbe št. 1049/2001 o dostopu javnosti do dokumentov Evropskega parlamenta, Sveta in Komisije je navedeno, da je treba zagotoviti širši dostop do dokumentov, kadar institucije Unije delujejo v svoji zakonodajni funkciji. Možnost državljanov, da nadzirajo in poznajo vse informacije, ki pomenijo podlago za zakonodajno delovanje Unije, je namreč pogoj, da lahko ti izvršujejo svoje demokratične pravice, ki so priznane zlasti v členu 10(3) PEU. To izvrševanje ne predpostavlja samo, da ti državljani razpolagajo z zadevnimi informacijami zato, da razumejo odločitve, ki jih sprejmejo institucije Unije v okviru zakonodajnega postopka, ampak tudi zato, da lahko pravočasno dostopajo do teh informacij, torej takrat, ko lahko učinkovito uveljavljajo svoje stališče glede teh odločitev.

Iz člena 12(2) Uredbe št. 1049/2001, s katerim se izvaja načelo, ki izhaja iz uvodne izjave 6 te uredbe, je razvidno, da je treba za „zakonodajne dokumente“ šteti in jih zato – brez poseganja v člena 4 in 9 navedene uredbe – dati neposredno na voljo ne samo akte, ki jih sprejme zakonodajalec Unije, ampak, splošneje, tudi dokumente, ki so pripravljeni ali prejeti v okviru postopkov za sprejetje aktov, ki so pravno zavezujoči v državah članicah ali zanje.

Ocene učinka, ki so bile opravljene s ciljem, da bi Komisija sprejela zakonodajne pobude, glede na njihov predmet spadajo med dokumente iz člena 12(2) Uredbe št. 1049/2001. Take ocene so v skladu s smernicami za oceno učinka ključno orodje, ki omogoča zagotovitev, da so pobude navedene institucije in zakonodaja Unije sestavljene na podlagi transparentnih, popolnih in uravnoteženih informacij. Na podlagi teh informacij bo Komisija lahko presodila smiselnost, nujnost, naravo in vsebino teh pobud. Poročila o oceni učinka, natančneje, vsebujejo predstavitev različnih možnih političnih opcij, študijo vpliva, prednosti in slabosti teh opcij ter primerjavo navedenih opcij. Politične odločitve v zakonodajnih predlogih, ki jih je predložila Komisija, so podprte z vsebino teh ocen. Na podlagi tega je mogoče sklepati, da poročila o oceni učinka in mnenja odbora za oceno učinka, ki jih spremljajo, v tem okviru vsebujejo informacije, ki pomenijo pomembne elemente zakonodajnega postopka Unije in so del podlage njenega zakonodajnega delovanja. Čeprav v fazi ocene učinka ni gotovo, da bo Komisija predstavila predlog zakonodajne narave, lahko razkritje teh dokumentov poveča preglednost in odprtost zakonodajnega postopka kot celote, zlasti njegovih pripravljalnih faz, in tako okrepi demokratičnost Unije s tem, da njenim državljanom omogoči nadzor nad temi informacijami in poskus vplivanja na navedeni postopek.

Poleg tega pomena, ki ga ima za državljane možnost dostopa do dokumentov, ki so pripravljeni v okviru ocene učinka, tudi kadar postopek odločanja Komisije še poteka, ne omaje okoliščina, da je imel v obravnavani zadevi prosilec za dostop možnost sodelovati v javnih posvetovanjih, ki jih je navedena institucija organizirala v okviru postopka ocene učinka, in da je bilo določeno število dokumentov v zvezi s temi ocenami ob sprejetju spornih odločb že javno dostopnih. Čeprav so ta posvetovanja prav tako namenjena zagotovitvi preglednosti postopka odločanja Komisije in sodelovanja državljanov v tem postopku, ne nadomeščajo možnosti teh državljanov, da na lastno prošnjo pridobijo dostop do poročil o oceni učinka in mnenj odbora za oceno učinka.

(Glej točke 84, 85 in od 90 do 94.)